Sklep I Up 538/99
Datum: 2002-04-11T02:00:00.000+02:00
ecli: ECLI:SI:VSRS:2002:I.UP.538.99
sodisce: Vrhovno sodišče
oddelek: Upravni oddelek
podrocje: SODNE TAKSE
institut: oprostitev plačila sodnih taks

## Jedro

Oprostitev plačila sodnih taks učinkuje od dneva, ko je pri sodišču vložen predlog za oprostitev, in velja za vloge in dejanja, za katera je po 4. in 5. členu ZST nastala obveznost tega dne ali pozneje.

## Izrek

Pritožba se zavrne in se potrdi sklep Upravnega sodišča Republike Slovenije v Ljubljani, št. U 364/98-13 z dne 10.6.1999.

## Obrazložitev

Z izpodbijanim sklepom je sodišče prve stopnje zavrnilo tožnikov predlog za oprostitev plačila sodnih taks za dne 16.2.1998 vloženo tožbo in dne 4.3.1999 izdano sodbo, št. U 364/98-7. Svojo odločitev je oprlo na določbo 1. odstavka 14. člena Zakona o sodnih taksah (Uradni list SRS, št. 1-1/90- prečiščeno besedilo in 14/91 in Uradni list RS, št. 38/96- v nadaljevanju ZST), po kateri sklep o oprostitvi plačila taks učinkuje od dneva, ko je pri sodišču vložen predlog za oprostitev, in velja za vloge in dejanja, za katera je po 4. in 5. členu tega zakona nastala obveznost tega dne ali pozneje. Glede na navedeno določbo sklep sodišča o oprostitvi plačila taks ne more obsegati taksne oprostitve za vloge, vložene pred predlogom za taksno oprostitev, kot predlaga tožnik.

Tožnik v pritožbi navaja, da mu je znano, da se med tekom zapuščinskega postopka "ne plačuje za gozdne ceste, ki jih sam vzdržuješ". Zato želi, da se mu do nadaljnega ne pošilja davčnih položnic in se počaka na "sodišče v L.".

Pritožba ni utemeljena.

Kot izhaja iz predloženih spisov in izpodbijanega sklepa, tožnik v tem primeru oprostitve plačila sodnih taks ni predlagal do nastanka taksne obveznosti, ki je za tožbo glede na določbo 1. točke 2. odstavka 4. člena ZST nastala takrat, ko je tožnik tožbo izročil (16.2.1998), za sodbo pa glede na določbo 2. točke 2. odstavka 4. člena ZST takrat, ko mu je bil vročen prepis sodbe (13.3.1999). Ker lahko glede na določbo 1. odstavka 14. člena ZST sklep o oprostitvi plačila taks učinkuje od dneva, ko je pri sodišču vložen predlog za oprostitev, in velja za vloge in dejanja, za katera je po 4. in 5. členu tega zakona nastala obveznost tega dne ali pozneje, tožnik tudi po presoji pritožbenega sodišča s predlogom za oprostitev plačila sodnih taks, vloženim dne 19.5.1999, v tem primeru ni mogel uspeti. Sodišče prve stopnje je njegov predlog za oprostitev plačila sodnih taks zato pravilno zavrnilo. Na drugačno odločitev v tem primeru ne morejo vplivati pritožbeni ugovori, saj se ne nanašajo niti na dejansko niti na pravno podlago izpodbijanega sklepa.

Glede na navedeno je pritožbeno sodišče na podlagi 73. člena, v zvezi z 68. členom Zakona o uprvnem sporu, pritožbo kot neutemeljeno zavrnilo in potrdilo izpodbijani sklep.